To mindre sparekasser i Vendsyssel slår pjalterne sammen. Bestyrelsen i Ulsted Sparekasse og Sparekassen Vendsyssel besluttede tirsdag at sammenlægge de to pengeinstitutter.

Direktør i Ulsted Sparekasse Karsten Olsen understreger, at sammenlægningen ikke skyldes den økonomiske afmatning og finanskrisen. Sparekassen Ulsted havde et positivt første halvår i 2008 med et overskud på en million kroner. Den nye bank fortsætter under navnet Sparekassen Vendsyssel med hovedkontor i Vrå. Efter sammenlægningen vil Sparekassen Vendsyssel have 47.000 kunder og sammenlagt vil banken have udlån for 5,4 milliarder kroner, mens indlån og egenkapital tilsammen vil udgøre 5,5 milliarder kroner. /ritzau/